  Виталий Пронин Удмуртиын «Мисс студенчества Финно-Угрия» вожвылъяськон ортчоз. Шаермылэсь данзэ утёз удмурт кылосбуръя факультетын дышетскись, «Чеберай-2014» нимез нуллӥсь Анастасия Тутаева.Конкурс 23-тӥ оштолэзьысен 25-тӥ оштолэзёзь кыстӥськоз. Али солы пыр-поч дасяськон мынэ. Угось, 3 нунал куспын чеберайёс, асьсэзыс концертын возьматэм сяна, пӧртэм мастер-классъёсы пыриськозы, экскурсие поталозы. Вожвылъяськонлэн нырысетӥ нуналаз Удмурт кун университетын «Фин-угор калыкъёслэн Россиын интызы» котырес ӝӧк радъямын луоз. 25-тӥ оштолэзе выльдэм Операя но балетъя театрын концерт ортчоз. Отын нылъёс возьматозы «Мон - калыкелэн челепез» видео, туала амалъя вурем йӧскалык дэремзэс, асьсэ калыксылэсь кизён йылолзэс. Озьы ик эскеремын луозы чеберайёслэн сцена вылын асьсэзыс чебер воземзы, усто но визьмо луэмзы. Оглом котькудӥз чеберай дунъясьёсты маин ке паймытыны выроз. - Туала вакытэ вӧлмемын этнофутуризм. Номеръёсы со ӧрен герӟаськемын луозы. Малпасько, киям арган но кутыны быгато шуыса, - вера Анастасия Тутаева. - Мон туж оскисько юрттӥсьёсылы - университетысь эшъёсылы, дышетӥсьёсмылы, УдГУ-ысь ваньмон дырез радъянъя управлениысь адямиослы. Малы ке шуоно таӵе бадӟым ӵошатсконын трос юрттӥсьёстэк нокызьы уд вормы.Кызьы ивортэ Удмурт кун университетлэн пресс-службаез, таяз арын конкурсэ Россиысь фин-угор университетъёсысь 7 чеберайёс пырисько. Вотэсын али соос понна куара сётон мынэ. Настя Тутаева понна куарадэс та чӧлсконъя сётыны быгатӥськоды.Тодады вайытом, кылем арын Марий Элын ортчем конкурсын вормисе потӥз удмурт кылосбуръя факультетын дышетскись Алина Антонова.Мария Векшина Туспуктэм: https://vk.com/msfu2015  